
Text rozhodnutia
Súd: Krajský súd Košice Spisová značka: 6Co/169/2016 Identifikačné číslo súdneho spisu: 7114219100 Dátum vydania rozhodnutia: 27. 06. 2016 Meno a priezvisko sudcu, VSÚ: JUDr. Alexander Husivarga ECLI: ECLI:SK:KSKE:2016:7114219100.2 Uznesenie Krajský súd v Košiciach v právnej veci žalobcu ZH Kredit, s.r.o., so sídlom Dvořákovo nábrežie 8/ A, Bratislava, IČO: 36 049 581, zastúpeného JUDr. Felixom Neupauerom, advokátom, Advokátska kancelária FELIX NEUPAUER & PARTNERS, so sídlom v Bratislave, Dvořákovo nábrežie 8/A, IČO: 37 928 422, proti žalovanej K. L., U.. XX.XX.XXXX, U. R. H. L., K. X, toho času na neznámom mieste, zastúpenej opatrovníčkou Dagmar Dominikovou, zamestnankyňou Okresného súdu Košice I, o 150,87 eur s prísl., o späťvzatí žaloby takto r o z h o d o l : P r i p ú š ť a späťvzatie žaloby, z r u š u j e uznesenie Okresného súdu Košice I zo dňa 16.4.2015, č.k. 41C/249/2014-94 a konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Okresný súd Košice I (ďalej len „okresný súd“ alebo „súd prvého stupňa“) uznesením zo dňa 16.4.2015 č.k. 41C/249/2014-94 konanie zastavil a po právoplatnosti uznesenia vec postúpil Úradu pre dohľad nad zdravotnou starostlivosťou so sídlom v Bratislave, Žellova 2. Vyslovil, že žiaden z účastníkov konania nemá právo na náhradu trov konania. Uvedené uznesenie bolo doručené právnemu zástupcovi žalobcu dňa 28.4.2015 a opatrovníčke, ktorá zastupuje žalovanú, dňa 18.5.2016. Po doručení tohto uznesenia a pred uplynutím odvolacej lehoty právny zástupca žalobcu vzal žalobu v celom rozsahu späť a žiadal konanie zastaviť podaním zo dňa 5.5.2015, ktoré bolo doručené súdu 6.5.2015. Ak je návrh na začatie konanie vzatý späť keď už rozhodol súd prvého stupňa, ale jeho rozhodnutie nie je doposiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví (§ 208 O.s.p.). V prejednávanej veci k späťvzatiu žaloby došlo až po rozhodnutí súdu prvého stupňa uznesením zo dňa 16.4.2015, č.k. 41C/249/2014-94, ale v čase, keď rozhodnutie ešte nebolo právoplatné; opatrovníčka žalovanej súhlasila so späťvzatím návrhu na začatie konania a preto odvolací súd s poukazom na vyššie citovaného zákonné ustanovenia pripustil späťvzatie žaloby, zrušil uznesenie Okresného súdu Košice I zo dňa 16.4.2015, č.k. 41C/249/2014-94 a konanie zastavil. O trovách celého konania bolo rozhodnuté podľa § 224 ods. 1 O.s.p. v spojení s § 146 ods. 2 prvej vety O.s.p. V prejednávanej veci procesne zavinil zastavenie konania žalobca tým, že zobral žalobu späť, pričom z obsahu späťvzatia žaloby nevyplýva, že by k jej späťvzatiu došlo pre správanie sa žalovanej, a preto žalobca nemá právo na náhradu trov konania a je povinný nahradiť trovy konania žalovanej. Žalovanej však trovy konania nevznikli a preto odvolací súd rozhodol tak, ako je to uvedené v enunciáte tohto uznesenia. Toto rozhodnutie prijal senát Krajského súdu v Košiciach pomerom hlasov 3:0 (§ 3 ods. 9 zák. č. 757/2004 Z.z.). Poučenie: Proti tomuto uzneseniu odvolanie nie je prípustné.

